wickkiey/tamil-wikipedia-chunked huggingface dataset:
# கார உலோக குப்ரேட்டுகள்(III)

**கார உலோக குப்ரேட்டுகள்(III)** (*Alkali metal cuprates(III)*) என்பவை MCuO<sub>2</sub> என்ற பொது மூலக்கூற்று வாய்ப்பாட்டு வடிவத்தில் உள்ள தாமிர உப்புகளின் குடும்பத்தைக் குறிக்கிறது. இவ்வாய்ப்பாட்டிலுள்ள M ஒரு கார உலோகத்தை அடையாளப்படுத்துகிறது. குப்ரேட்டு உப்புகளான இவற்றை ஒருங்கிணைப்பு பலபடிகளாக வகைப்படுத்தலாம். பல்லுருவ குப்ரேட்டு(III) தாள் அயனியின் எளிய மாதிரியாக இருப்பதுதான் இவற்றின் முதன்மை ஈர்ப்பாகும். கருத்தியல் ரீதியாக CuO<sup>−</sup><sub>2</sub> அயனி குப்ரேட்டு மீக்கடத்திகளிலும் தோன்றும்.
# கார உலோக குப்ரேட்டுகள்(III)

## பொதுப் பண்புகள்

குப்ரேட்டுகள்(III) மிகவும் வலிமையான ஆக்சிசனேற்றிகளாகும். இவை தண்ணீரில் நிலையற்றவை, பொதுவாக ஊடகத்தை ஆக்சிசனேற்றுகின்றன.
# கார உலோக குப்ரேட்டுகள்(III)

## பொட்டாசியம் குப்ரேட்டு

எளிமையான ஆக்சைடு அடிப்படையிலான குப்ரேட்டுகளில் ஒன்று பொட்டாசியம் குப்ரேட்டு(III) (KCuO<sub>2</sub>) ஆகும். இந்த வேதி இனத்தை பல் எதிர்மின் [CuO<sup>−</sup><sub>2</sub>]<sub>n</sub> அயனியின் K<sup>+</sup> உப்பாகக் காணலாம். இதனால் இந்தப் பொருள் ஆக்சைடு குப்ரேட்டு என வகைப்படுத்தப்படுகிறது. இந்த அடர் நீல நிற காந்த திடப்பொருள் பொட்டாசியம் பெராக்சைடு மற்றும் தாமிரம்(II) ஆக்சைடை ஆக்சிசன் வளிமண்டலத்தில் சூடாக்குவதன் மூலம் உற்பத்தி செய்யப்படுகிறது:  
:K<sub>2</sub>O<sub>2</sub> + 2 CuO → 2 KCuO<sub>2</sub>  
KCuO<sub>2</sub> முதன்முதலில் 1952 ஆம் ஆண்டு வி.கே. வாகில் மற்றும் டபிள்யூ. கிளெம் ஆகியோரால் கண்டுபிடிக்கப்பட்டது. அவர்கள் இந்த சேர்மத்தை செம்பு(II) ஆக்சைடு மற்றும் பொட்டாசியம் மீ ஆக்சைடை ஆக்சிசன் வளிமண்டலத்தில் சூடாக்குவதன் மூலம் தயாரித்தனர்.  
:2 KO<sub>2</sub> + 2 CuO → 2 KCuO<sub>2</sub> + O<sub>2</sub>  
பொட்டாசியம் மீஆக்சைடுடன் செப்புப் பொடியைச் சேர்த்து சூடாக்குவதன் மூலமும் இதைத் தயாரிக்கலாம்.:  
:KO<sub>2</sub> + Cu → KCuO<sub>2</sub>  
KCuO<sub>2</sub> காற்றோடு மிகவும் மெதுவாக வினைபுரிகிறது. இது 760 கெல்வின் (487 °செல்சியசு; 908 °பாரங்கீட்டு) வெப்பநிலையில் சிதைவடையத் தொடங்குகிறது. 975 கெல்வின் (702 °செல்சியசு; 1,295 °பாரங்கீட்டு) வெப்பநிலையில் இதன் நிறம் நீலத்திலிருந்து வெளிர் பச்சை நிறமாக மாறுகிறது. உருகுநிலை 1,025 கெல்வின் (752 °செல்சியசு; 1,385 °பாரங்கீட்டு) வெப்பநிலை ஆகும்.  
உண்மையில், KCuO<sub>2</sub> என்பது விகிதவியலுக்கு ஒவ்வாத அளவு சேர்மமாகும். எனவே மிகவும் துல்லியமான வாய்ப்பாடு KCuOx ஆகும். x என்பது 2 என்ற எண்ணுக்கு மிக அருகில் உள்ளது. படிக அமைப்பில் குறைபாடுகளை உருவாக்குகிறது, மேலும் இந்த சேர்மத்தின் போக்கைக் குறைக்கவும் வழிவகுக்கிறது.
# கார உலோக குப்ரேட்டுகள்(III)

## சோடியம் குப்ரேட்டு

கார மற்றும் குறைந்த வெப்பநிலை நிலைமைகளின் கீழ் தாமிர ஐதராக்சைடை ஆக்சிசனேற்ற ஐபோகுளோரைட்டுகள் அல்லது ஐப்போபுரோமைட்டுகளைப் பயன்படுத்தி சோடியம் குப்ரேட்டு(III) NaCuO<sub>2</sub> சேர்மத்தை உற்பத்தி செய்யலாம்.  
:2 NaOH + CuSO<sub>4</sub> → Cu(OH)<sub>2</sub>↓
:2 Cu(OH)<sub>2</sub> + 2 NaOH + NaClO → 2 NaCuO<sub>2</sub> + NaCl + 3 H<sub>2</sub>O  
சோடியம் குப்ரேட்டு(III) செம்-பழுப்பு நிறத்தில் காணப்படுகிறது. ஆனால் இது செம்பு(II) ஆக்சைடாக சிதையும்போது படிப்படியாக கருப்பு நிறமாக மாறும்.
# கார உலோக குப்ரேட்டுகள்(III)

## பிற குப்ரேட்டுகள்

கார உலோகங்களின் மற்ற குப்ரேட்டுகள்(III) சேர்மங்களும் அறியப்படுகின்றன. கூடுதலாக, KCuO<sub>2</sub> (பொட்டாசியம் குப்ரேட்டு(III)), RbCuO2 (உருபீடியம் குப்ரேட்டு(III)) மற்றும் CsCuO<sub>2</sub> (சீசியம் குப்ரேட்டு(III)) ஆகியவற்றின் கட்டமைப்புகளும் உறுதி செய்யப்பட்டுள்ளன.  
ஆக்சிசன் வளிமண்டல சூழலில் முறையே 675 கெல்வின் (402 °செல்சியசு; 755 °பாரங்கீட்டு) மற்றும் 655 கெல்வின் (382 °செல்சியசு; 719 °பாரங்கீட்டு) வெப்பநிலையில் உருபீடியம் ஆக்சைடு மற்றும் சீசியம் ஆக்சைடு ஆகியவற்றை தாமிரம்(II) ஆக்சைடு பொடியுடன் சேர்த்து வினைபுரியச் செய்வதன் மூலம் RbCuO<sub>2</sub> (நீலம்-கருப்பு) மற்றும் CsCuO<sub>2</sub> (கருப்பு) ஆகியவற்றைத் தயாரிக்கலாம். இவற்றில் ஏதேனும் ஒன்று KCuO<sub>2</sub> போலல்லாமல், காற்றோடு வேகமாக வினைபுரிகிறது.  
:4 CuO<sub>2</sub><sup>−</sup> + 2 H<sub>2</sub>O → 4 CuO + O<sub>2</sub>↑ + 4 OH<sup>−</sup>
# நபித்ரோமைசின்

**நபித்ரோமைசின்** (*Nafithromycin*) என்பது நுரையீரல் அழற்சி (நிமோனியா) சிகிச்சைக்கான ஒரு பரிசோதனை எதிருயிரியாகும். இது, இந்தியாவில் முதன்முதலாகக் கண்டுபிடிக்கப்பட்டுள்ள எதிருயிரியாகும். நபித்ரோமைசின், மருந்துகளுக்கு கட்டுப்படாத பாக்டீரியாக்களினால் சமூகத்தில் பரவும் பாக்டீரிய நுரையீரல் அழற்சிக்கு (Community-Acquired Bacterial Pneumonia, CABP) எதிராகச் செயற்படுவதாக அறிவிக்கப்பட்டுள்ளது. இது, புதியதாக வடிவமைக்கப்பட்ட லாக்டோன் கீட்டோலைடு ஆகும். கீட்டோலைடுகள் என்பது மேக்ரோலைடு குழுவிலிருந்துப் பெறப்பட்ட நுண்ணுயிர் எதிர்ப்பிகளைக் குறிக்கும்.
# சேர்கத் சட்டமன்றத் தொகுதி

**சேர்கத் சட்டமன்றத் தொகுதி** *(Shergarh Assembly constituency)* என்பது இந்தியாவின் இராசத்தான் மாநில சட்டமன்றத்தில் உள்ள 200 சட்டமன்றத் தொகுதிகளில் ஒன்றாகும். இத்தொகுதியானது ஜோத்பூர் மாவட்டத்தில் அமைந்துள்ளது. சேர்கத், ஜோத்பூர் மக்களவைத் தொகுதிக்கு உட்பட்ட ஒரு சட்டமன்றத் தொகுதியாகும்.
# சேர்கத் சட்டமன்றத் தொகுதி

## சட்டமன்ற உறுப்பினர்கள்

| ஆண்டு | உறுப்பினர் | கட்சி |  |
| --- | --- | --- | --- |
| 1977 | கேத் சிங் | இந்திய தேசிய காங்கிரசு</br> |  |
| 1980 | இந்திய தேசிய காங்கிரசு (இ) |  |  |
| 1985 | இரத்தன் கன்வர் | rowspan=2 | பாரதிய ஜனதா கட்சி</br> |
| 1990 | மனோகர் சிங் இந்தா |  |  |
| 1993 | கெத் சிங் இரத்தோர் | rowspan=2 | இந்திய தேசிய காங்கிரசு</br> |
| 1998 |  |  |  |
| 2003 | பாபு சிங் ரத்தோர் | rowspan=3 | பாரதிய ஜனதா கட்சி</br> |
| 2008 |  |  |  |
| 2013 | பாபு சிங் |  |  |
| 2018 | மீனா கன்வார் | இந்திய தேசிய காங்கிரசு</br> |  |
| 2023 | பாபு சிங் ரத்தோர் | பாரதிய ஜனதா கட்சி</br> |  |
# தேசிய தொழில்நுட்ப ஆசிரியர் பயிற்சி மற்றும் ஆய்வு நிறுவனம், சென்னை

**தேசிய தொழில்நுட்ப ஆசிரியர் பயிற்சி மற்றும் ஆய்வு நிறுவனம், சென்னை** (*National Institute of Technical Teachers' Training and Research, Chennai*) (சுருக்கமாக:**NITTTR**), இந்தியக் கல்வி அமைச்சகத்தின் கீழ் செயல்படும் தொழில்நுட்ப ஆசிரியர்களுக்கான மத்திய அரசின் பயிற்சி நிறுவனம் ஆகும். இது சென்னை பெருநகரத்தின் தரமணியில் 1964ஆம் ஆண்டு முதல் செயல்படுகிறது.
# தேசிய தொழில்நுட்ப ஆசிரியர் பயிற்சி மற்றும் ஆய்வு நிறுவனம், சென்னை

## விரிவாக்க மையங்கள்

சென்னை தேசிய தொழில்நுட்ப ஆசிரியர் பயிற்சி மற்றும் ஆய்வு நிறுவனம் கீழ்கண்ட 4 நகரங்களில் விரிவாக்க மையங்களைக் கொண்டுள்ளது.
- பெங்களூர், கர்நாடகம்
- களமசேரி, கொச்சி, கேரளம்
- விஜயவாடா, ஆந்திரப் பிரதேசம்
- ஐதராபாத், தெலுங்காணா
ஒவ்வொரு மையமும் நன்கு நவீன வசதிகளுடன், அகில இந்தியா அளவிலான தொழில்நுட்ப நிறுவனங்களின் ஆசிரிய உறுப்பினர்களுக்கு பணியிடைப் பயிற்சி திட்டங்களை வழங்கி வருகிறது.
# தேசிய தொழில்நுட்ப ஆசிரியர் பயிற்சி மற்றும் ஆய்வு நிறுவனம், சென்னை

## துறைகள் & மையங்கள்

சென்னை தரமணியில் செயல்படும் இத்தொழில்நுட்ப பயிற்சி நிறுவனம் 9 துறைகளையும், 3 மையங்களையும் கொண்டுள்ளது.
- கட்டுமானம் மற்றும் சுற்றுச்சூழல் பொறியியல் துறை
- கணித அறிவியல் பொறியியல் துறை
- தொழில்நுட்பப் பாடத்திட்ட மேம்பாட்டுத் துறை
- உலோகம் மற்றும் தொழில்நுட்பத் துறை
- மின் மற்றும் மின்னணு பொறியியல் துறை
- மின்னணுவியல் மற்றும் தொடர்பு பொறியியல் துறை
- கல்வியியல் துறை
- இயந்திர பொறியியல் துறை
- கிராமப்புற மற்றும் தொழில்முனைவோர் மேம்பாட்டுத் துறை
- கல்வி ஆய்வுகள் மற்றும் ஆராய்ச்சி மையம்
- சர்வதேச விவகார மையம்
- வள மையம்
# தேசிய தொழில்நுட்ப ஆசிரியர் பயிற்சி மற்றும் ஆய்வு நிறுவனம், சென்னை

## துறைகள் & மையங்கள்

### தேசிய அளவிலான பயிற்சித் திட்டங்கள்

இந்நிறுவனம் தொழில்நுட்ப ஆசியர்களுக்கு கற்பித்தல், தொழில்நுட்பத்தால் இயக்கப்படும் கற்றல், திறன் சார்ந்த, தொழில்துறை ஆதரவு மற்றும் பிற பொறியியல் துறைகள் தொடர்பான துறைகளில் கிட்டத்தட்ட 250 ஆசிரிய மேம்பாட்டு பயிற்சி திட்டங்களை ஒவ்வொரு ஆண்டும் நடத்துகிறது. 2022 இந்நிறுவனம் தொழில்முறை மேம்பாட்டு பயிற்சி திட்டங்களை வழங்கி வருகிறது. இதில் பணிபுரியும் வல்லுநர்கள் மற்றும் ஆர்வமுள்ள ஆசிரியர்கள் பயிற்சி திட்டங்களில் கலந்து கொள்ள அனுமதிக்கப்படுகிறார்கள். இந்நிறுவனம் சராசரியாக ஆண்டுக்கு 7,500 தொழில்நுட்ப ஆசிரியர்களுக்கு பயிற்சி அளிக்கிறது. மேலும் இந்நிறுவனம் பொறியியல் கல்லூரி ஆசிரியர்கள் மற்றும் அரசின் தொழில்துறை அதிகாரிகளுக்கு தனிப்பயனாக்கப்பட்ட பயிற்சி திட்டங்களையும் வழங்கி வருகிறது.
# தேசிய தொழில்நுட்ப ஆசிரியர் பயிற்சி மற்றும் ஆய்வு நிறுவனம், சென்னை

## துறைகள் & மையங்கள்

### முதுநிலை பட்டப் படிப்பு மற்றும் ஆய்வுப் பட்டங்கள்

2024ஆம் ஆண்டில் இந்நிறுவனம் நிகர்நிலைப் பல்கலைக்கழகத் தகுதியைப் பெற்றுள்ளது.
இது பல்வேறு பொறியியல் துறைகளில் ஏழு முதுகலை பட்டப்படிப்புகளையும், வணிக பகுப்பாய்வுல் முதுநிலை வணிக மேலாண்மை பட்டத்தையும் வழங்குகிறது. மேலும் இது பொறியியல், பொறியியல் கல்வி மற்றும் மேலாண்மை ஆகிய துறைகளில் மூன்று முனைவர் பட்டப் படிப்புகளை வழங்குகிறது.
# ஜெ. அசன்

**ஜெ. அசன்** (*J. Hassain*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் இராணிப்பேட்டை மாவட்டம் இராணிப்பேட்டை பகுதியினைச் சேர்ந்தவர். மேல்விசாரம், அப்துல் அக்கீம் கல்லூரியில் இளங்கலை படிப்பினையும் சென்னை சட்டக் கல்லூரியில் இளநிலைச் சட்டப் படிப்பினையும் முடித்துள்ள அசன் 1989ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் இராணிப்பேட்டை சட்டமன்றத் தொகுதியில் சுயேச்சையாகப் போட்டியிட்டு வெற்றி பெற்று சட்டமன்ற உறுப்பினர் ஆனார்.
# வார்ப்புரு:ஒன்பதாவவது சட்டமன்ற உறுப்பினர்கள்

<noinclude>
# வார்ப்புரு:ஒன்பதாவவது சட்டமன்ற உறுப்பினர்கள்

## பயன்பாடு

Tamil Nadu Legislative Assembly WHO'S WHO 1989|பக்கம்=FOO}}
Tamil Nadu Legislative Assembly WHO'S WHO 1989=FOO–FOO}}  
Optional parameters:
- **page** - The relevant pages for a specific citation — the "p." prefix is added automatically
- **pages** - The relevant pages for a specific citation — the "pp." prefix is added automatically  
</noinclude>
# பண்டார் மலேசியா

**பண்டார் மலேசியா** (ஆங்கிலம், மலாய்: *Bandar Malaysia*) என்பது மலேசியா, கோலாலம்பூர் மாநகரில் ஒரு கலப்பு-பயன்பாட்டு போக்குவரத்து சார்ந்த மேம்பாட்டுத் திட்டம் *(Transit-oriented development)* ஆகும். தற்போதைய சுங்கை பீசி இராணுவ வானூர்தி நிலையத் தளத்தில், இந்த 20 ஆண்டுகாலத் திட்டம் உருவாக்கப்பட்டு வருகிறது.  
இந்த பண்டார் மலேசியா திட்டம், கோலாலம்பூர்–சிங்கப்பூர் அதிவிரைவு தொடருந்து *(Kuala Lumpur–Singapore high-speed rail)* சேவையின் வழியாக சிங்கப்பூர் தீவை இணைக்கும் மையப் போக்குவரத்து மையமாக இயங்குவதற்குத் திட்டமிடப்பட்டுள்ளது. மேலும் இந்தத் திட்டத்தின் மூலமாக கிள்ளான் பள்ளத்தாக்கு பெரும் விரைவு போக்குவரத்து, கேடிஎம் கொமுட்டர், விரைவுத் தொடருந்து இணைப்பு, மற்றும் 12 பிற நெடுஞ்சாலைகளும் இணைக்கப்பட உள்ளன. இதன் மொத்த வளர்ச்சி மதிப்பு *(Gross value added)* RM 140 பில்லியனுக்கும் அதிகமாக மதிப்பிடப்பட்டுள்ளது.  
இந்த மேம்பாட்டுத் திட்டம் 2020-இல் தொடங்கும் என்று எதிர்பார்க்கப்பட்டது. எனினும் கோவிட்-19 பெருந்தொற்று காரணமாகத் தாமதமானது.  
இந்தத் திட்டத்திற்கு ஒரே மலேசியா மேம்பாட்டு நிறுவனம் (**1MDB**) முழு நிதி ஆதரவு வழங்கப்பட்டது. இந்த மேம்பாட்டின் மூலம், சுங்கை பீசி இராணுவ வானூர்தி நிலையத் தளத்தில் உள்ள தற்போதைய அரச மலேசிய வான்படை தளம், நெகிரி செம்பிலானில் உள்ள பண்டார் செரி செண்டாயான் *(Bandar Sri Sendayan)* நகருக்கு RM 2.7 பில்லியனுக்கு மாற்றப்பட இருந்தது. பண்டார் மலேசியா கட்டுமானச் செலவுத் தொகையில் RM 1.1 பில்லியன் மலேசிய அரசாங்கத்தால் நிதியளிக்கப்பட்டது; மீதமுள்ள தொகை ஒரே மலேசியா மேம்பாட்டு நிறுவனத்தால் *(1MDB)* நிதியளிக்கப்பட்டது. இருப்பினும் பற்பல சிக்கல்களுக்குப் பின்னர் இந்தத் திட்டம் தற்காலைகமாக ஒத்தி வைக்கப்பட்டு உள்ளது.
# பண்டார் மலேசியா

## முன்மொழியப்பட்ட பரிமாற்று நிலையங்கள்

- எம்ஆர்டி சுங்கை பூலோ-செர்டாங்-புத்ராஜெயா வழித்தடம்: எதிர்காலத்தில் இரண்டு நிலையங்கள்:
- பண்டார் மலேசியா உத்தாரா எம்ஆர்டி நிலையம்;
- பண்டார் மலேசியா செலாத்தான் எம்ஆர்டி நிலையம்.
- கேஎல்ஐஏ போக்குவரத்து (திட்டத்தில்)
- கோலாலம்பூர்–சிங்கப்பூர் அதிவிரைவு தொடருந்து (திட்டத்தில்)
- கேடிஎம் இடிஎஸ் (திட்டத்தில்)
- கேடிஎம் கொமுட்டர் சிரம்பான் வழித்தடம் (திட்டத்தில்)
- விரைவுப் பேருந்து (கிடப்பில்)
# நல்லி

**நல்லி** (Nalli) என்பது இந்தியாவின் தமிழ்நாடு மாநிலத்தின் விருதுநகர் மாவட்டத்தில் உள்ள சாத்தூர் தாலுகாவில் அமைந்துள்ள ஒரு கிராமமாகும். சாத்தூரிலிருந்து சுமார் 18 கிலோமீட்டர் தொலைவிலும், கோவில்பட்டியிலிருந்து 7 கிலோமீட்டர் தொலைவிலும் இக்கிராமம் அமைந்துள்ளது. இங்குள்ள 811 வீடுகளில் 2,774 மக்கள் வசிக்கின்றனர். இம்மக்கள் தொகையில் 1,387 ஆண்களும் 1,387பெண்களும் இருந்தனர். நல்லி கிராமத்தின் அஞ்சல் குறியீடு 626205. கிராம மக்கள்தொகையில் 0-6 வயது குழந்தைகள் 245 குழந்தைகள் இருந்தனர். ஏழு வயதை தாண்டிய குழந்தைகள் 2529 பேர் இருந்தனர்.
# நல்லி

## கல்வியறிவு

நல்லி கிராமத்தின் ஒட்டுமொத்த எழுத்தறிவு விகிதம்: 79.95% (தமிழ்நாட்டின் சராசரி: 80.09%), இதில் ஆண் எழுத்தறிவு 88.99% ஆகவும் பெண் எழுத்தறிவு 71.08% ஆகவும் இருந்தது.
# நல்லி

## நிர்வாகம்

கிராமப் பஞ்சாயத்து நல்லி கிராமத்தின் உள்ளாட்சிப் பிரிவாகச் செயல்பட்டது. சர்பஞ்சு கிராமப் பஞ்சாயத்தின் தலைவராக இருந்தார்.
# நல்லி

## சாதி

நல்லி கிராமத்தில் 15.28 சதவீதம் அதாவது 424 பேர் பட்டியல் இனத்தவர்களாக இருந்தனர்.
# நல்லி

## பணியாளர்கள்

நல்லி கிராமத்தில் இருந்த மொத்த தொழிலாளர்கள் எண்ணிக்கை 1,620 ஆகும். இத்தொகையில்
முக்கிய தொழிலாளர்கள் எண்ணிக்கை 1,526 ஆகவும் விளிம்புநிலை தொழிலாளர்கள் எண்ணிக்கை 94 ஆகவும் இருந்தது. 202 பேர் விவசாயிகளாகவும் 612 பேர் விவசாயத் தொழிலாளர்களாகவும் இருந்தனர்.
# நல்லி

## அமைவிடமும் உள்கட்டமைப்பும்

கோவில்பட்டியிலிருந்து 10 கி.மீ தொலைவில் உள்ள நல்லி, பொது மற்றும் தனியார் பேருந்து சேவைகள் மூலம் இணைக்கப்பட்டுள்ளது. அருகிலுள்ள தொடருந்து நிலையம் 5-10 கி.மீ தொலைவில் உள்ளது. இது 1589.69 எக்டேர் பரப்பளவில் உள்ளது. 388.82 எக்டேர் விவசாயத்திற்காக பயன்படுத்தப்படுகிறது. 108.82 எக்டேர் நிலம் பாசன வசதி பெறுகிறது. 894.33 எக்டேர் நிலம் சாகுபடி செய்யக்கூடிய தரிசு நிலமாகும். பல ஆண்டுகளாக தண்ணீர் குறைவாக இருக்கும் சுற்றியுள்ள ஏரி, முழுமையாக நிரம்பியவுடன் உள்ளூர் சாகுபடி அதிகரிக்கும் என்று நம்பப்படுகிறது.  
5-10 கி.மீ தொலைவில் ஒரு சமூக சுகாதார மையம் மற்றும் ஒரு ஆரம்ப சுகாதார மையம் ஆகியவை இங்கு அமைந்துள்ளன. கிராமத்தில் 1 மருத்துவர் மற்றும் 2 துணை மருத்துவர்களைக் கொண்ட ஒரு கால்நடை மருத்துவமனையும், அருகிலேயே ஒரு மருந்தகமும் உள்ளன.  
நல்லியில் 4 அரசு தொடக்கப் பள்ளி, நடுநிலைப்பள்ளி, உயர்நிலைப்பள்ளி மற்றும் மேல்நிலைப்பள்ளிகள் உள்ளன. அருகிலுள்ள நகரங்களில் உயர்கல்வி வாய்ப்புகள் உள்ளன: கோவில்பட்டி (கலை மற்றும் அறிவியல் கல்லூரி), நாலட்டின்புதூர் (பொறியியல் மற்றும் பாலிடெக்னிக் கல்லூரிகள்) மற்றும் திருநெல்வேலி (மருத்துவக் கல்லூரி) ஆகியன உயர் கல்வி வசதிகளாகும்.
மகா சிவராத்திரி மற்றும் கார்த்திகை போன்ற முக்கிய பண்டிகைகள் கொண்டாடப்படுகின்றன, அருகிலுள்ள கிராமங்களிலிருந்து பக்தர்களை ஈர்க்கின்றன. இலைப் பெட்டிகளில் பழங்களை வழங்கும் தனித்துவமான பாரம்பரியத்தையும் இந்த கோயில் கொண்டுள்ளது.
# நல்லி

## சிங்கமடை அய்யனார் கோயில்

தமிழ்நாட்டின் சாத்தூரிலிருந்து 18 கி.மீ தொலைவில் அமைந்துள்ள சிங்கமடை அய்யனார் கோயில், சிங்கமடை அய்யனாருக்கு அர்ப்பணிக்கப்பட்டுள்ளது. அய்யனார் தனது துணைவியார்களான புராணா மற்றும் புசுகலாவுடன் இங்கு உள்ளார். இந்தக் கோயிலின் வரலாறு 500 ஆண்டுகளுக்கு முந்தையதாகும். சிறீவில்லிபுத்தூரைச் சேர்ந்த ஒரு பக்தர் இங்குள்ள அய்யனார் மற்றும் பிற தெய்வங்களை வழிபட மணலை எடுத்துச் சென்று, சிங்கமடை ஏரிக்கு அருகில் மணலைக் கொட்டுவதன் மூலம் ஒரு கிராமத்தை வெள்ளத்தில் இருந்து காப்பாற்றினார். இந்தச் செயல் கோயில் அங்கு கட்ட வழிவகுத்தது. கோயிலில் உள்ள மற்ற தெய்வங்களில் கருப்பசாமி, பெட்சி அம்மன் மற்றும் விநாயகர் ஆகியோர் அடங்குவர்.  
மகா சிவராத்திரி மற்றும் கார்த்திகை போன்ற முக்கிய பண்டிகைகள் இங்கு கொண்டாடப்படுகின்றன, அருகிலுள்ள கிராமங்களிலிருந்து பக்தர்கள் இங்கு வருகின்றனர். இலைப் பெட்டிகளில் பழங்களை வழங்கும் தனித்துவமான பாரம்பரியத்தையும் இந்த கோயில் கொண்டுள்ளது.
# சுரேந்திர பிரசாத் யாதவ்

**சுரேந்திர பிரசாத் யாதவ்** (*Surendra Prasad Yadav-*பிறப்பு சனவரி 2,1959) என்பவர் இராச்டிரிய ஜனதா தளத்தைச் சேர்ந்த இந்திய அரசியல்வாதியும் இந்திய நாடாளுமன்ற மக்களவை உறுப்பினரும் ஆவார். இவர் பீகாரில் உள்ள ஜஹானாபாத் மக்களவை தொகுதியின் உறுப்பினர் ஆவார். பீகார் சட்டமன்றத்தின் முன்னாள் உறுப்பினரும் ஆவார். ஜஹானாபாத் மக்களவை தொகுதி<nowiki/>யிலிருந்து இந்தியாவின் 12ஆவது மக்களவை உறுப்பினராகவும் பணியாற்றினார். 1990 முதல் 2020 வரை பீகார் சட்டப்பேரவையில் தொடர்ச்சியாக எட்டு முறை தேர்ந்தெடுக்கப்பட்டார்.  
பீகார் அரசின் கூட்டுறவு அமைச்சர், கலால் துறை அமைச்சர், தொழில்துறை அமைச்சர் என பணியாற்றிய இவர் பீகார் மேனாள் முதலமைச்சர் லாலு பிரசாத் யாதவுக்கு மிகவும் நெருக்கமானவர். இவரது தேர்தல் ஆவணங்களின்படி இவர் மீது 9 குற்ற வழக்குகள் உள்ளன.  
2024 இந்திய பொதுத் தேர்தலில், ஜஹானாபாத் நாடாளுமன்ற தொகுதியில் ஐக்கிய ஜனதா தள தலைவர் சந்தேசுவர் பிரசாத்தை 142591 வாக்குகள் வித்தியாசத்தில் வென்றார்.
# சுரேந்திர பிரசாத் யாதவ்

## இளமை

சுரேந்திர பிரசாத் யாதவ் பீகாரின் கயாவில் ஒரு விவசாயக் குடும்பத்தில் பிறந்தார். யாதவ் கயாவில் தனது ஆரம்பக் கல்வியைக் கற்றார். மேலும் மகத் பல்கலைக்கழகத்தில் பயின்றுள்ளார்.
# சுரேந்திர பிரசாத் யாதவ்

## அரசியல்

1981ஆம் ஆண்டில் லாலு பிரசாத் யாதவ் லோக் தளம் கட்சியில் உறுப்பினராக இருந்தபோது சுரேந்திர பிரசாத் யாதவ் தொடர்பு கொண்டார். 1985ஆம் ஆண்டில், சுரேந்திர பிரசாத் யாதவுக்கு லோக் தளம் கட்சியிலிருந்து பொதுத் தேர்தலில் ஜெஹானாபாத் நாடாளுமன்றத் தொகுதியில் போட்டியிட வாய்ப்பு வழங்கப்பட்டது. ஆனால் இத்தேர்தலில் தோல்வியடைந்தார். பின்னர் 1990ஆம் ஆண்டில், பெலகஞ்ச் சட்டமன்றத் தொகுதியிலிருந்து பீகார் சட்டமன்ற தேர்தலுக்கு போட்டியிட வாய்ப்பு வழங்கப்பட்டது. இம்முறை இவர் வெற்றி பெற்றார்.  
யாதவ் சட்டமன்றத் தேர்தலில் தனது வெற்றியைத் தொடர்ந்தார். மேலும் பெலகஞ்ச் சட்டமன்றத் தொகுதியிலிருந்து எட்டு முறை பீகார் சட்டமன்ற உறுப்பினராக ஆனார். 1998ஆம் ஆண்டில், ஜஹானாபாத் மக்களவை தொகுதியிலிருந்து மக்களவை உறுப்பினராக தேர்ந்தெடுக்கப்பட்டார். இந்தத் தேர்தலில் இவர் சமதா கட்சி வேட்பாளர் அருண் குமாரைத் தோற்கடித்தார். 2024ஆம் ஆண்டில், இவர் மீண்டும் ஜஹானாபாத் மக்களவைத் தொகுதியிலி<nowiki/>ருந்து மக்களவை வேட்பாளராக அறிவிக்கப்பட்டார். இவர் ஐக்கிய ஜனதா தளத்தின் சந்தேசுவர் பிரசாத்தை 1,42,426 வாக்குகள் வித்தியாசத்தில் தோற்கடித்து, இருபத்தைந்து ஆண்டுகளுக்குப் பிறகு இரண்டாவது முறையாக இந்திய நாடாளுமன்றத்தில் (மக்களவை) உறுப்பினரானார்.
# சுரேந்திர பிரசாத் யாதவ்

## வகித்த பதவிகள்

- நிலக்கரி அமைச்சகத்தின் ஆலோசனைக் குழு உறுப்பினர்
- இந்திய தொழில்துறை அமைச்சகத்தின் நிலைக்குழு உறுப்பினர்நிலைக்குழு, இந்திய தொழில்துறை அமைச்சகம்
- நூலகக் குழு உறுப்பினர், பீகார்
- வீட்டுவசதி குழு உறுப்பினர், பீகார்
- கோரிக்கை குழு உறுப்பினர், பீகார்
# தொலைதூர நிர்வாக மென்பொருள்

**தொலைதூர நிர்வாக மென்பொருள்** (Remote Desktop Software) என்பது ஒரு கணினி அல்லது கணினி அமைப்பை நேரடியாக அங்கு சென்று செயல்படுத்தாமல் தொலைவில் இருந்து பராமரிக்கும் முறையாகும். இது பெரும்பாலும் வலையமைப்புகள் மூலம் நடைபெறுகிறது. தொலைதூர நிர்வாகம் பயன்படுத்தப்படும் போது, நிர்வாகி ஒரு மைய இடத்தில் இருந்து பல கணினிகளை ஒரே நேரத்தில் கட்டுப்படுத்த முடியும். இதன் மூலம் மென்பொருள் புதுப்பித்தல், கோப்புகள் பரிமாற்றம், அமைப்பு பாதுகாப்பு, பரிசோதனை, பிழை சரிசெய்தல் போன்ற பணிகள் எளிதாக செய்யப்படுகின்றன.  
இந்த முறை நிறுவனங்களிலும் சேவையக மையங்களிலும் பெரிதும் பயன்படுகிறது. ஒரு நிறுவனம் பல இடங்களில் கணினி வசதிகளை வைத்திருக்கும் போது, ஒவ்வொரு இடத்திற்கும் தனித்தனி தொழில்நுட்ப நிபுணர்களை அனுப்புவதற்குப் பதிலாக தொலைநிலை நிர்வாகம் மூலம் அனைத்து கணினிகளையும் ஒரே இடத்தில் இருந்து பராமரிக்க முடியும். இதனால் நேரமும் செலவுகளும் குறைகின்றன.  
தொலைதூர நிர்வாகம் பாதுகாப்பு அடிப்படையிலும் முக்கியத்துவம் பெறுகிறது. இதனைச் செய்ய பயன்படும் மென்பொருட்கள் குறியாக்கம் மற்றும் அனுமதி கட்டுப்பாடு போன்ற பாதுகாப்பு நடைமுறைகளைப் பயன்படுத்துகின்றன. தவறான அணுகல் அல்லது தரவு திருட்டைத் தடுக்க பல அடுக்குகள் கொண்ட பாதுகாப்பு முறைகள் அமைக்கப்படுகின்றன.  
இந்த முறை கல்வி, தொழில்நுட்ப சேவை, நிறுவன மேலாண்மை, மற்றும் சேவையக பராமரிப்பு போன்ற துறைகளில் பரவலாகப் பயன்படுத்தப்படுகிறது.  
விண்டோஸ் கணினிகளில், ரிமோட் டெஸ்க்டாப் கனெக்ஷன் (Remote Desktop Connection) போன்ற உள்ளமைக்கப்பட்ட கருவிகள் உள்ளன. மெய்நிகர் வலையமைப்பூடான கணினி விஎன்சி (VNC) ஒரு பொதுவான பல இயங்குதளங்களில் செயல்படும் மாற்றாகும். லினக்சு, யுனிக்சு போன்ற இயங்குதளங்கள் பொதுவாக எஸ்எஸ்ஹெச் (SSH) போன்ற தொலைதூர உள்நுழைவு (Remote Login) வழியாக நிர்வாகத்தை ஆதரிக்கின்றன. ஆப்பிள் கணினிகளில் ஆப்பிள் ரிமோட் டெஸ்க்டாப் (Apple Remote Desktop) உள்ளது.
# தொலைதூர நிர்வாக மென்பொருள்

## உதாரணங்கள்

தொலைதூர நிர்வாக மென்பொருள் உதாரணங்கள்:
- ரைட்விஎன்சி
- றியல்விஎன்சி
- அல்ட்றாவிஎன்சி
- டீம் வியூவர்
- ரஸ்ட்டெஸ்க்
# கலோடசு துன்வினி

**கலோடசு துன்வினி** (*Calotes htunwini*) என்பது அகாமிடே குடும்பத்தைச் சேர்ந்த ஒரு பல்லி சிற்றினம் ஆகும். இந்தச் சிற்றினம் மியான்மரில் மட்டுமே காணப்படும் அகணிய உயிரி.
# கலோடசு துன்வினி

## வாழ்விடம்

*க. துன்வினியின்* விருப்பமான இயற்கை வாழ்விடங்கள் காடுகளும் புதர் நிலங்களும் ஆகும்.
# கலோடசு துன்வினி

## இனப்பெருக்கம்

இவை முட்டையிட்டு இனப்பெருக்கம் செய்யக்கூடியன.
# இலுட்விக் அளவுகோல்

**இலுட்விக் அளவுகோல்** (*Ludwig scale*) என்பது பெண்களின் வழுக்கையினை (*ஆண்ட்ரோஜெனிக் அலோபீசியா*) வகைப்படுத்தும் ஒரு முறையாகும். இதில் I முதல் III நிலைகள் வரை இருக்கும்.  
முதல் நிலை தலையின் மேற்புறத்தில் மெல்லியதாகத் தொடங்குகிறது. இரண்டாம் கட்டத்தில் உச்சந்தலையில் தோன்றத் தொடங்குகிறது. முடி உதிர்தல் மூன்றாம் கட்டத்திற்கு முன்னேறும்போது தலையின் உச்சத்தில் உள்ள முடி அனைத்தும் இழக்கப்படலாம். இருப்பினும், அளவுகோல் பொதுவான வகைப்பாட்டிற்கு மட்டுமே பயன்படுத்தப்படுகிறது. பல பெண்களுக்கு உண்மையில் இலுட்விக் அளவுகோலின் நிலைகள் பொருந்துவதில்லை.
# காலங்கி சித்தர்

**காலங்கி சித்தர்** (Kalangi Siddhar) தமிழ் சித்தர் மரபில் ஒரு புகழ்பெற்ற சித்தர். அவர் பழநியில் நவபாஷாண முருகன் சிலையை பிரதிஷ்டை செய்த போகரின் குரு ஆவார். திருமந்திரம் எழுதிய திருமூலரின் சித்த மரபு வழியில் வந்தவர், கூடுவிட்டுக் கூடு பாய்வது போன்ற அஷ்டமாசித்திகளை அறிந்தவர். ஏழு மடங்களை உருவாக்கி வழி நடத்தியவர்.
# காலங்கி சித்தர்

## சித்தர் கோயில்

அந்தக் காலத்தில் செழுமையான காடுகள் சூழ்ந்த மூலிகை நிறைந்த இடமாகவே கஞ்சமலை இருந்தது. சுற்றுப்பகுதி மக்கள் அங்கு ஆடுகளும் மாடுகளும் மேய்த்து வந்தனர். மாடுகளின் உரிமையாளர்கள் அங்கு மேய்ந்துவிட்டு வரும் பசுமாடுகளில் பால் கறந்து, தம் தேவைகளுக்குப் பயன்படுத்துவர். அவ்வாறு இருக்க, ஒரு காலத்தில் அங்கு மேய்ச்சலுக்குப் போய்விட்டு வரும் ஒரு பசுமாட்டில் மட்டும், பால் கறந்தால் வருவதில்லை. மேய்ச்சலுக்கு விடும் இடத்தில் யாராவது பாலைக் கறந்து விடுகிறார்களோ என்னும் ஐயம் அந்தப் பசுமாட்டின் உரிமையாளருக்கு உண்டானது. அதனால், அந்த மாட்டை மேய்ச்சலுக்கு விட்டுவிட்டு மறைந்திருந்து கண்காணித்தார். அந்த மாடு, ஒரு புற்றின் அருகில் சென்று, அந்தப் புற்றின் மேற்புறத்தில் தன் பால்மடி இருக்குமாறு நின்றது. நின்றதும் மாட்டின் மடியிலிருந்து பால் தானாகவே வெளியேறி அந்தப் புற்றின் மேல் ஊற்றியது. மறைந்திருந்து அதைப் பார்த்த அந்த மாட்டின் உரிமையாளருக்கு, அந்தச் செயல் மிகுந்த சினத்தை உண்டாக்கியது. அதே சினத்தோடு சென்று, தன் கையில் வைத்திருந்த, மாட்டைக் கட்டுவதற்கு அதன் கழுத்தில் அணிவிக்கும் கயிறான பூட்டாங்கண்ணியால் பலமாகத் தாக்கினார். அதே பூட்டாங்கண்ணிக் கயிற்றால் அந்தப் புற்றையும் தாக்கினார். புற்று உடைந்து சிதற, அதன் உள்ளே "லிங்கம்" இருப்பதைக் கண்டார். அதிர்ச்சியும் வியப்பும் கொண்ட அவர், பூட்டாங்கண்ணியைக் கீழே போட்டுவிட்டு லிங்கத்தை வணங்கினார். அதை அறிந்த சுற்றுப்புற ஊர் மக்களும் வந்து, சுயம்புவாகத் தோன்றிய லிங்கத்தை வழிபடத் தொடங்கினர் என்று சொல்லப் படுகின்றது. பிற்காலத்தில் திருமூலரும் அவரின் சீடர் காலங்கியும் கஞ்சமலையில் தங்கியிருந்த பொழுது, அந்த லிங்கத்தை வணங்கி வந்தனர். கஞ்சமலையின் மூலிகையை உண்டு இளமை அடைந்த பிறகு, திருமூலர் அங்கிருந்து சென்ற பின், காலங்கி சித்தர் தாம் வணங்கும் லிங்கத்திற்கு நீண்ட கற்களால் ஆன அழகிய கற்கோயிலைக் கட்டினார். கிழக்கு வாசல் கொண்டதாக அமைந்துள்ள கோயிலின் கோபுரத்தில் இறைவன் ஈசனின் மகிமைகளைக் காட்சிப்படுத்தும் சிற்பங்களுள், திருமூலரும் காலங்கி சித்தரும் இளமைப்பருவம் பெற்ற சிற்பங்களும் அமைக்கப்பட்டன. அது "சித்தேசுவரர் கோயில்" என்று அழைக்கப்பட்டு, பின்னர் "சித்தர் கோயில்" என்று அழைக்கப்பட்டது. இறைவனை நேரில் காண்பதற்காகக் காலங்கி சித்தர் பல ஆண்டுகள் தவமிருந்ததாகவும் , அவரின் தவத்தை மெச்சி இறைவன் ஈசன் அவருக்குக் காட்சி தந்ததாகவும் சொல்லப்படுகின்றது. மாட்டையும் லிங்கத்தையும் பூட்டாங்கண்ணியால் தாக்கிய நிகழ்வின் நினைவாகவும் அதற்காக மன்னித்தருளுமாறு வேண்டும் விதமாகவும், ஆண்டு தோறும் சித்திரை மாத இரண்டாம் வாரத்தின் செவ்வாய்க் கிழமையில் நடைபெறும் சித்தேசுவரர் திருவிழாவில், கோயிலைச் சுற்றியவாறு உற்சவர் சிலை வரும் பொழுது, பூட்டாங்கண்ணியால் தம்மை அடித்துக்கொண்டும் பசுமாட்டின் சாணத்தில் படுத்துப் புரண்டு எழுந்தும் வழிபாடு செய்கின்ற சடங்கு, பாரம்பரியமாக நடைபெற்று வருகின்றது. காலங்கி சித்தர் கட்டிய பழைமையான கற்கோயில் சிதிலமடைந்ததால், தற்பொழுது புதிதாகக் கட்டப்பட்டுள்ளது. பல்லாயிரக்கணக்கான ஆண்டுகளின் வரலாற்றுப் பழைமை வாய்ந்த சித்தர்கோயில், சேலம் மாநகரின் மேற்கு திசையில் 16 கி.மீ., தொலைவில் அமைந்துள்ளது.
# காலங்கி சித்தர்

## மேல்சித்தர்கோயில்

கஞ்சமலையின் அடிவாரத்தில் உள்ள சித்தேசுவரர் கோயிலின் சுயம்பு லிங்கத்தைக் காண்டறிவதற்கும் முன்பாகவே, சுமார் 600 மீட்டர் உயரம் கொண்ட கஞ்சமலையின் உச்சியில் ஒரு லிங்கம் இருந்தது. சித்தர்களும் சுற்றுப்புற கிராமத்தினர் சிலரும் அங்குச் சென்று வழிபட்டு வந்தனர். திருமூலரும் காலங்கி சித்தரும் அங்குத் தவம் செய்தனர் என்று சொல்லப்படுகின்றது. அது "மேல்சித்தர்கோயில்" என்று அழைக்கப்படுகின்றது. அங்குச் சுமார் பத்திற்குப்பத்து அளவில் ஒரு கட்டடம் கட்டப்பட்டுள்ளது. அங்கு ஒரு நீரூற்றும் உள்ளது. மலையடிவாரத்தில் இருந்து "மேல்சித்தர்கோயில்" செல்வதற்கான தடம், நடந்து செல்லும் அளவில் உள்ளது. அமாவாசை, பௌர்ணமி மற்றும் விசேச நாட்களில் மக்கள் அங்குச் சென்று வழிபடுகின்றனர். ஆண்டுதோறும் சித்திரை மாத முதல் வாரத்தின் செய்வாய்க் கிழமையில் மேல்சித்தர் கோயிலுக்கும், சித்திரை மாத இரண்டாம் வாரத்தின் செவ்வாய்க் கிழமையில் மலையடிவாரத்தில் உள்ள சித்தேசுவரர் கோயிலுக்கும் திருவிழா நடத்தப்படுகின்றது.
# காலங்கி சித்தர்

## பாலமுருகன் கோயில்

சித்தேசுவரர் கோயிலின் வடகிழக்குப் புறமாக, 250 அடி உயரத்தில் கஞ்சமலையின் ஒரு சிறிய முகட்டில் பாலமுருகன் கோயில் மேற்கு வாசல் கொண்டதாக அமைந்துள்ளது. 101 படிக்கட்டுகள் ஏறினால் கோயிலை அடையலாம். தற்பொழுது வாகனம் செல்லும் வகையிலும் பாதை அமைக்கப் பட்டுள்ளது. இதுவும் கற்களால் கட்டப்பட்ட பழைமை வாய்ந்த கோயில்.
# காலங்கி சித்தர்

## காளியம்மன் கோயில்

சித்தேசுவரர் கோயிலின் தெற்குப் பக்கத்தில் காளியம்யன் கோயில் வடக்கு வாசல் கொண்டதாக உள்ளது. சித்தேசுவரர் கோயிலுக்கும் காளியம்மன் கோயிலுக்கும் நடுவில் பொன்னி ஓடை உள்ளது.
# காலங்கி சித்தர்

## கஞ்சமலை

சேலம் மாவட்டத்தில் அமைந்துள்ள கஞ்சமலையின் நீளம் சுமார் 8 கி.மீ., அகலம் சுமார் 3 1/2 கி.மீ., உயரம் இந்த இடத்தின் தரைமட்டத்திலிருந்து சுமார் 600 மீட்டர். கஞ்சமலையின் வரலாறு, ஆயிரக்கணக்கான ஆண்டுகள் பழைமையானது. கூடுவிட்டுக் கூடு பாய்வது போன்ற அஷ்டமாசித்திகளை அறிந்தவர் என்றும், காற்றையே உடலாகக் கொண்டவர், காற்றில் பறப்பவர் என்றும் சொல்லப்படும் காலங்கி சித்தரும் அவரின் குரு திருமூலரும் இந்த மலையில் உள்ள மூலிகையை உண்டதால் இளமையாக மாறினர் என்று சொல்லப்படுகின்றது. காலங்கி சித்தரின் சீடரான போகர், பழனிமலை முருகக்கடவுளின் நவபாஷாண சிலையைப் பிரதிஷ்டை செய்வதற்கு, ஒன்பது பாஷாணங்களில் ஒரு பாஷாணத்தை இந்தக் கஞ்சமலையின் மூலிகையில் உருவாக்கினார் என்று சொல்லப்படுகின்றது. இரும்பைத் தங்கமாக்கும் மூலிகை இந்த மலையில் இருப்பதாகவும் சொல்லப்படுகின்றது. பலவித அபூர்வ மூலிகைகள் நிறைந்த கஞ்சமலை, சித்தர்களின் தவத்தலங்களுள் ஒன்றாக இருந்தது என்பதைப் பல குறிப்புகள் சொல்கின்றன. திருவண்ணமலைக்கு அடுத்தபடியாகப் பக்தர்கள் கிரிவலம் செல்லும் மலை, கஞ்சமலை தான். மாதந்தோறும் பௌர்ணமி நாளின் மாலையில் சித்தேசுவரர் கோயிலில் தொடங்கி, 18 கி.மீ., சுற்றளவு கொண்ட கஞ்சமலையைச் சித்தேசுவரர் நாமம் சொல்லியவாறு சுற்றி வருகின்றனர். இரவு வேளையில், சுற்றுச்சூழல் மாசில்லாத இம்மலையைச் சுற்றி வருவதன் மூலம் மூலிகைக் காற்று உடம்பில் படுவதாலும், மூலிகைக் காற்றைச் சுவாசிப்பதாலும் பல நோய்கள் தீர்வதாக நம்புகின்றனர்.
# காலங்கி சித்தர்

## பிற குறிப்புகள்

### வற்றாத பொன்னி ஓடை

சித்தேசுவரர் கோயிலை ஒட்டிக் கிழக்கிலிருந்து மேற்கு நோக்கி அமைந்துள்ளது பொன்னி ஓடை. காலங்காலமாக ஊற்றெடுத்து ஓசை எழுப்பியவாறு நீர் ஓடிக் கொண்டிருந்த இந்த ஓடை, 1990 களில் இருந்து வறண்ட நிலையில் உள்ளது. ஆனால், சித்தேசுவரர் கோயில் வளாகத்தில் பொன்னி ஓடையை ஒட்டி வெட்டப்பட்டுள்ள சுமார் இருபது அடி ஆழம் கொண்ட 9 கிணறுகளும் நல்ல நீர் வளம் கொண்டவையாக உள்ளன. கோயில் வளாகத்தில் இருக்கும் காந்ததீர்த்த குளத்து நீர் கொண்டு சுவாமிக்கு அபிசேகம் செய்யப்படுகின்றது.
# காலங்கி சித்தர்

## சிறப்புகள்

மாதந்தோறும் அமாவாசை மற்றும் தைப்பூசம், பங்குனி உத்திரம், வருடப்பிறப்பு, ஆடி18 போன்ற விசேச நாள்கள் அனைத்தும் அதிகப்படியான மக்கள் வந்து சித்தேசுவரரை வணங்கிச் செல்கின்றனர். ஆண்டுதோறும் சித்திரை மாத முதல் வாரத்தின் செய்வாய்க் கிழமையில் மேல்சித்தர் கோயிலுக்கும், சித்திரை மாத இரண்டாம் வாரத்தின் செவ்வாய்க் கிழமையில் மலையடிவாரத்தில் உள்ள சித்தேசுவரர் கோயிலுக்கும் திருவிழா நடத்தப்படுகின்றது.
# அஜய் இரசுதோகி

**அஜய் இரசுதோகி** (*Ajay Rastogi*-பிறப்பு சூன் 18,1958) என்பவர் இந்திய உச்ச நீதிமன்றத்தின் முன்னாள் நீதிபதி ஆவார். இவர் திரிபுரா உயர்நீதிமன்றத்தின் முன்னாள் தலைமை நீதிபதியாகவும், இராசத்தான் உயர்நீதிமன்றத்தின் நீதிபதியாகவும் பணியாற்றி உள்ளார்.
# அஜய் இரசுதோகி

## தொழில் வாழ்க்கை

நீதிபதி அஜய் இரசுதோகி 1958-இல் பிறந்தார். இவர் இளம் வணிகவியல், இளநிலைச் சட்டப் பட்டங்களைப் பெற்றுள்ளார். 1982ஆம் ஆண்டில் வழக்கறிஞராகப் பதிவுசெய்யதுகொண்ட இவர், அரசியலமைப்பு, குடிமைப் பணி, தொழிலாளர் விடயங்களில் இராசத்தான் உயர்நீதிமன்றத்தில் பயிற்சி பெற்றார். இவரது சிறப்புத் துறை சேவை மற்றும் தொழிலாளர் சட்டம் ஆகும். இவர் 2 செப்டம்பர் 2004 அன்று இராசத்தான் உயர்நீதிமன்றத்தின் கூடுதல் நீதிபதியாகவும், மே 29, 2006 அன்று நிரந்தர நீதிபதியாகவும் நியமிக்கப்பட்டார். இவர் 2018 மார்ச் 1 அன்று திரிபுரா உயர்நீதிமன்றத்தின் தலைமை நீதிபதியாக நியமிக்கப்பட்டார். இதன் பின்னர் இரசுதோகி 2 நவம்பர் 2018 அன்று இந்திய உச்ச நீதிமன்றத்தின் நீதிபதியாக நியமிக்கப்பட்டார். இவர் சூன் 17, 2023 அன்று பணி ஓய்வு பெற்றார்.  
உச்சநீதிமன்றத்தில் தனது பதவிக்காலத்தில், இரசுதோகி 158 தீர்ப்புகளை வழங்கியுள்ளார். ஜல்லிக்கட்டு நடைமுறைக்கு சவால்கள், விபச்சாரத்தை குற்றமற்றதாக்குவது, கருணைக்கொலைக்கான உரிமை குறித்த வாதங்களைக் கேட்ட இருக்கையில் இரசுதோகி நீதிபதியாக இருந்தார்.
# கே. டி.

**கே. டி.**(கேடி என்கிற கருப்புதுரை அல்லது கருப்புதுரை) என்பது 2019 ஆம் ஆண்டில் வெளிவந்த இந்தியத் தமிழ்த் திரைப்படமாகும். இந்தத் தமிழ் நகைச்சுவை நாடகத் திரைப்படத்தை மதுமிதா எழுதி இயக்கியிருந்தார். சரிகம என்ற இந்திய நிறுவனத்தின் தயாரிப்பு நிறுவனமான உட்லீ பிலிம்ஸ் தயாரித்தது. இப்படத்தில் மு. இராமசாமி, நாகா விஷால் ஆகியோர் நடித்திருந்தனர். இத்திரைப்படத்திற்கு கார்த்திகேய மூர்த்தி இசையமைத்திருந்தார்.  
நாகவிஷால் 2021-இல் சிறந்த குழந்தை நடிகருக்கான தேசிய விருதையும், 2019-இல் நடைபெற்ற ஜாக்ரன் திரைப்பட விழாவில் சிறந்த நடிகருக்கான விருதையும் வென்றார். 2019-இல் இங்கிலாந்து ஆசியத் திரைப்பட விழாவில் மதுமிதா சிறந்த இயக்குநருக்கான விருதைப் பெற்றார். கே. டி. 2019 நவம்பர் 22 அன்று உலகளவில் வெளியிடப்பட்டது.  
மதுமிதா இப்படத்தை காளிதர் லாபட்டா (2025) என்ற பெயரில் மறு ஆக்கம் செய்தார். இதில் அபிஷேக் பச்சன் மு. இராமசாமியின் கதாபாத்திரத்தில் நடித்தார்.
# கொடிபயில்

**கொடிபயில்** (*Kodibail*) என்பது கேரளத்தின் காசர்கோடு மாவட்டத்திலுள்ள உப்பளா நகரின் புறநகர் பகுதியில் அமைந்துள்ள ஒரு கிராமமாகும். இது உப்பளாவின் தென்மேற்கு பகுதியில் உள்ளது.
# கொடிபயில்

## போக்குவரத்து

இந்த ஊரின் உள்ளூர் சாலைகளானது தேசிய நெடுஞ்சாலை எண் 66 உடன் இணைகிறது. இந்த தேசிய நெடுஞ்சாலையானது வடக்கே மங்களூரையும் தெற்கே கோழிக்கோட்டையும் இணைக்கிறது. மஞ்சேசுவர் தொடருந்து நிலையமானது இக்கிராமத்திற்கு அருகில் உள்ள தொடருந்து நிலையமாகும். இந்த தொடருந்து நிலையமானது மங்களூர் - பாலக்காடு வழித்தடத்தில் அமைந்துள்ளது.
# கொடிபயில்

## மொழிகள்

இந்தப் பகுதி அடிப்படையில் பன்மொழிப் பகுதியாகும். இங்குள்ள மக்கள் மலையாளம், உருது, துளு ஆகிய மொழிகளைப் பேசுகிறார்கள்.
# கொடிபயில்

## நிர்வாகம்

இந்த கிராமமானது காசர்கோடு மக்களவைத் தொகுதியிலும், மஞ்சேசுவரம் சட்டமன்றத் தொகுதியிலும் உள்ளதாகும்.
# மேக்ரோலைடு

) ஆகும்.]]  
**மேக்ரோலைடுகள்** (*Macrolides*) பெரும்பாலும் இயற்கை விளைபொருட்களின் வகுப்பைச் சேர்ந்ததாகும். இதில் ஒரு லாக்டோன் பெருவளையம் உள்ளது. மேக்ரோலைடுகளில் கிளாடினோசு, டெசோசமைன் போன்ற ஒன்று அல்லது அதற்கு மேற்பட்ட ஐதராக்சைல் குழு நீக்கப்பட்ட சர்க்கரைகள் இணைக்கப்பட்டிருக்கலாம். மேக்ரோலைடுகள் பலகீட்டைடு வகுப்பைச் சேர்ந்தவை. சில மேக்ரோலைடுகள் நுண்ணுயிர் எதிர்ப்பி அல்லது பூஞ்சை எதிர்ப்பு செயல்பாட்டைக் கொண்டுள்ளன. மேக்ரோலைடுகள் மருந்துகளாகப் பயன்படுத்தப்படுகின்றன. உதாரணமாக, ராபமைசின் ஒரு மேக்ரோலைடாகும். இது முதலில் ஒரு பூஞ்சை எதிர்ப்பு மருந்தாக உருவாக்கப்பட்டு, பின்னர் நோயெதிர்ப்பு ஒடுக்கியாக (immunosuppressant) பயன்படுத்தப்பட்டு வருகிறது. மேலும் இதை ஆயுட்காலத்தினை நீட்டிக்கும் சிகிச்சைக்குப் பயன்படுத்துவது குறித்து ஆராயப்பட்டு வருகிறது.
# இலங்கையின் முடிவுறாத போர்

***இலங்கையின் முடிவுறாத போர்*** (*Sri Lanka's Unfinished War*) என்பது இலங்கை அரசாங்கத்தால் இலங்கைத் தமிழர்களுக்கு எதிராக நடத்தப்பட்டதாகக் கூறப்படும் இனவழிப்பு மற்றும் மனிதகுலத்திற்கு எதிரான குற்றங்களை ஆராயும் 2013 ஆண்டைய ஆவணப்படமாகும். இது இலங்கைக்கான முன்னாள் பிபிசி நிருபர் பிரான்சிஸ் ஹாரிசனால் வழங்கப்பட்டது. இது முதன்முதலில் 2013 நவம்பர் 9 அன்று பிபிசி உலக செய்திகளில் திரையிடப்பட்டது. *இலங்கையின் முடிவுறாத போர்* ஆவணப்படத்தில் நேர்காணல் செய்யப்பட்டவர்களிடமிருந்து வெளியான கடுமையான சாட்சியங்களைக் கொண்டுள்ளது. இதில் இலங்கையில் உள்ள தமிழ் சிறுபான்மை தேசிய இனத்தின் மீது அரசால் போருக்குப் பிந்தைய காலத்தில் நிகழ்த்தபட்ட பாலியல் வன்கொடுமைகள், தடுப்புக்காவலில் சித்திரவதை செய்யப்பட்டதற்கான ஆதாரங்களை வெளிச்சத்திற்குக் கொண்டுவந்துள்ளது. காணொளிகளில் இருந்து கொடுக்கபட்ட ஆதாரங்களை இலங்கை அரசு மறுத்தது.
# இலங்கையின் முடிவுறாத போர்

## உள்ளடக்கம்

முப்பது நிமிட நேரம் கொண்ட இந்த ஆவணப்படம், இலங்கைப் படைகளால் பாலியல் வன்கொடுமை மற்றும் சித்திரவதைக்கு ஆளானதாகக் கூறப்படும் ஆண்கள் மற்றும் பெண்களின் சாட்சியங்களுடன் 2013 ஆகத்தில் வெளியிட்டது. பாதிக்கப்பட்டவர்கள் தாங்கள் கடத்தப்பட்டு, பாலியல் வன்கொடுமை செய்யப்பட்டு, சிகரெட்டுகளால் சூடுவைக்கப்பட்டு, மூச்சுத் திணறடிக்கப்பட்டு, குழாய்களால் தாக்கபட்டு, கம்பிகளால் சூடுவைக்கப்பட்டு, தங்களுக்குப் புரியாத மொழியில் எழுதப்பட்ட வாக்குமூலங்களில் கையெழுத்திட கட்டாயப்படுத்தப்பட்டனர் என்று கூறுகின்றனர். பாதிக்கப்பட்டவர்களின் கூற்றுகள் நம்பகமானவை மற்றும் சட்டபூர்வமானவை என்பதை சுயாதீன நிபுணர்களும் மருத்துவ அறிக்கைகளும் சரிபார்த்து உறுதிப்படுத்தின.
# இலங்கையின் முடிவுறாத போர்

## உள்ளடக்கம்

### பாதிக்கப்பட்டவர்களின் பதிவுகள்

பாதிக்கப்பட்டவர்களின் துயரமான கூற்றுகள் ஆவணப்படம் முழுவதும் காணப்படுகின்றன. பாதிக்கபட்டவர்களில் ஒருவரான நந்தினி, அந்த ஆண்டின் துவக்கத்தில் தனது வீட்டிலிருந்து அழைத்துச் செல்லப்பட்டு, ஒரு மூடுந்தில் கண்களைக் கட்டியபடி கொண்டு செல்லப்பட்டு, இராணுவ மற்றும் சாதாரண உடையில் இருந்த ஆண்களால் தொடர்ந்து பாலியல் வல்லுறவு செய்யப்பட்டதாகக் கூறினார். கடந்த ஐந்து ஆண்டுகளில் இலங்கையில் நடந்த 200க்கும் மேற்பட்ட சித்திரவதை வழக்குகளை விசாரித்தவரும், இங்கிலாந்து நீதிமன்றங்களுக்கான நிபுணத்துவ சாட்சியுமான மருத்துவர் அலிசன் காலவே, அண்மைய பாலியல் வன்கொடுமை மற்றும் சித்திரவதை பற்றிய தனது தகவல்களை உடல் மற்றும் உளவியல் சான்றுகள் உறுதிப்படுத்துகின்றன என்று முடிவு செய்தார்.  
அரசாங்கத்தின் 'மறுவாழ்வு' திட்டத்தின் கீழ் நான்கு ஆண்டுகள் அடைத்து வைக்கப்பட்டிருந்த ரவி என்பவர், இராணுவக் காவலில் தான் இருந்தபோது தாக்கப்பட்டு, மூச்சுத் திணறடிக்கப்பட்டு, கடுமையாக கொடுமைக்கு ஆளாக்கப்பட்டதாகக் கூறினார்.
# அரேந்திர சிங் மாலிக்

**அரேந்திர சிங் மாலிக்** (*Harendra Singh Malik*) என்பவர் இந்திய அரசியல்வாதியும் உத்தரப் பிரதேசத்தின் முசாபர்நகர் மக்களவைத் தொகுதியின் தற்போதைய இந்திய நாடாளுமன்ற உறுப்பினரும் ஆவார். முன்னதாக இவர் இந்திய நாடாளுமன்றத்தின் மேலவையான மாநிலங்களவை உறுப்பினராக அரியானா மாநிலத்தைப் பிரதிநிதித்துவப்படுத்தினார்.
# அரேந்திர சிங் மாலிக்

## அரசியல்

1978ஆம் ஆண்டில் முசாபர்நகரில் உள்ள டிஏவி கல்லூரியில் தனது முதல் மாணவர் சங்கத் தேர்தலில் போட்டியிட்டபோது அரேந்திர மாலிக் தனது அரசியல் வாழ்க்கையைத் தொடங்கினார். பின்னர் இவர் தொகுதி மேம்பாட்டுக் குழு (பி. டி. சி.) உறுப்பினராகத் தேர்ந்தெடுக்கப்பட்டு பாக்ராவிலிருந்து தொகுதி பிரமுக் பதவிக்கு தனது வேட்பு மனுவை தாக்கல் செய்தார். இருப்பினும், வயது வரம்பை பூர்த்தி செய்யாததால் இவரது வேட்பு மனு நிராகரிக்கப்பட்டது. இதைத் தொடர்ந்து, இவரது மூத்த சகோதரர் பாக்ராவிலிருந்து பகுதி பிரமுகாக தேர்ந்தெடுக்கப்பட்டார். இந்த நிகழ்வைத் தொடர்ந்து, அரேந்திர மாலிக் அரசியலில் அதிக ஈடுபாடு கொண்டு 1985ஆம் ஆண்டில் சட்டமன்ற உறுப்பினராக அரியான சட்டசபைக்குத் தேர்ந்தெடுக்கப்பட்டார்.  
பின்னர் 1985ஆம் ஆண்டில் சட்டப்பேரவை உறுப்பினராக தேர்ந்தெடுக்கப்பட்ட பின்னர் மாலிக் வெளிச்சத்திற்கு வந்தார். லோக்தளம் சார்பில் கட்டௌலி சட்டமன்றத் தொகுதியை பிரதிநிதித்துவப்படுத்தினார். 1989ஆம் ஆண்டில், ஜனதா தளத்தில் சேர்ந்த பிறகு பாக்ரா சட்டமன்றத் தொகுதியில் போட்டியிட்டு அடுத்த ஏழு ஆண்டுகளுக்கு சட்டமன்ற உறுப்பினராகப் பணியாற்றினார்.  
இவரது மகன் பங்கஜ் குமார் மாலிக் அரசியலில் ஈடுபட்டுவருகிறார். 2007 முதல் 2017 வரை தொடர்ச்சியாக இரண்டு முறை சட்டமன்ற உறுப்பினராகத் தேர்ந்தெடுக்கப்பட்ட இவர், உத்தரப் பிரதேசத்தின் 15 மற்றும் 16ஆவது சட்டமன்றங்களில் முறையே பாக்ரா மற்றும் ஷாம்லி சட்டமன்றத் தொகுதிகளை பிரதிநிதித்துவப்படுத்தினார். 2022ஆம் ஆண்டில், பங்கஜ் குமார் மாலிக் 18ஆவது உத்தரப் பிரதேச சட்டசபையில் சர்தவால் தொகுதியை பிரதிநிதித்துவப்படுத்தி மூன்றாவது முறையாக மீண்டும் தேர்ந்தெடுக்கப்பட்டார்.  
2024 மக்களவைத் தேர்தலில், சமாஜ்வாடி கட்சி சேர்ந்த அரேந்திர சிங் மாலிக் முசாபர்நகர் மக்களவைத் தொகுதியில் 24,672 வாக்குகள் வித்தியாசத்தில் வெற்றி பெற்றார். இவர் மொத்தம் 470721 வாக்குகளைப் பெற்றார்.
# ஆல்பெர்கர் செயல்முறை

**ஆல்பெர்கர் செயல்முறை** (*Alberger process*) என்பது பாறை உப்பிலிருந்து உப்பை உற்பத்தி செய்வதற்கான ஒரு தொழில்துறை உற்பத்தி முறையாகும்.
# ஆல்பெர்கர் செயல்முறை

## செயல்முறை

தொடர்ச்சியான சூடாக்கிகளைப் பயன்படுத்தி உயர் அழுத்தத்தில் உப்புநீரை சூடாக்கும் படிநிலையில் தொடங்குகிறது. கருங்கற்கள் நிரப்பப்பட்ட தொட்டியைப் பயன்படுத்தி அசுத்தங்கள் அகற்றப்படுகின்றன. கருங்கற்கள் சரளைக் கல் என்று அழைக்கப்படுகின்றன. அழுத்தம் வெளியிடப்படும்போது, நீராவியால் சூடேற்றப்பட்ட ஆவியாகும் பாத்திரத்தில் உப்பு படிகங்கள் உருவாகின்றன. இதன் விளைவாக முப்பரிமாண பிரமிடு வடிவ செதில் உப்பு உருவாகிறது, இது குறைந்த மொத்த அடர்த்தி, அதிக கரைதிறன் மற்றும் நல்ல ஒட்டுதலைக் கொண்டுள்ளது. 1946 ஆம் ஆண்டு வெளியான ஓர் அறிவியல் கட்டுரையின்படி, இந்த செயல்முறை அதிக தூய்மையான உப்பை விளைவிக்கிறது. ஆனால் குறிப்பிட்ட அளவு உப்பை உற்பத்தி செய்வதற்கு இது மிகக் குறைந்த சிக்கனமான செயல் முறையாகும்."
# ஆல்பெர்கர் செயல்முறை

## தயாரிப்பு

கார்கில் நிறுவனம் மிச்சிகனில் உள்ள செயிண்ட் கிளேரில் ஓர் ஆலையை நடத்தி வருகிறது. இதுதான் அமெரிக்காவில் ஆல்பெர்கர் செயல்முறையைப் பயன்படுத்தி இத்தகைய உப்பை உற்பத்தி செய்யும் ஒரே இடமாகும். வைரப்படிக கோசர் உப்பு என்பது ஆல்பெர்கர் செயல்முறையைப் பயன்படுத்தி தயாரிக்கப்படும் உப்பின் ஒரு வகையாகும்.. இதன் வடிவம், அடர்த்தி மற்றும் சுவை பண்புகள் காரணமாக, பெரும்பாலும் இது சிற்றுண்டி உணவு உற்பத்தியாளர்களால் விரும்பப்படும் தேர்வாகும்.
# ஆல்பெர்கர் செயல்முறை

## வரலாறு

ஆல்பெர்கர் செயல்முறைக்கு சார்லசு எல். வெயில் 1915ஆம் ஆண்டு சூன் மாதம் 8 ஆம் தேதியன்று காப்புரிமை பெற்றார்.
# கரோக்கி

**கரோக்கி** (Karaoke) என்பது ஓர் ஊடாடும் பொழுதுபோக்கு முறை ஆகும். இதில் பங்கேற்பவர்கள் ஒலிவாங்கி ஒன்றைப் பயன்படுத்தி, முன்பதிவு செய்யப்பட்ட இசைத்துணைக்கு ஏற்பப் பாடுவர். இது பொதுவாகப் பிரபலமான பாடல்களின் இசைக்கருவிகள் மட்டும் ஒலிக்க, குரல் பகுதி நீக்கப்பட்ட அமைப்பாகும். பாடகர் பாடுவதற்கு வழிகாட்டும் வகையில் திரையில் பாடல் வரிகள் காட்டப்படும். இந்த வரிகள் நகரும் குறியீடாகவோ அல்லது நிறம் மாறுவதன் மூலமாகவோ பாட்டின் ஓட்டத்தைக் குறிக்கும். கரோக்கி என்ற பெயர் சப்பானிய மொழியில் இருந்து வந்தது. சப்பானிய மொழியில் 'காரா' என்றால் 'வெற்று' என்றும் 'ஓக்கெஸ்துரா' என்றால் இசைக்குழு என்றும் பொருள். இதனால், கரோக்கி என்பது 'வெற்று இசைக்குழு' என்பதைக் குறிக்கிறது.  
கரோக்கி முறையை ஜப்பானில் 1970களில் டைசுகே இனொயே என்பவர் உருவாக்கினார். இது முதலில் உணவகங்கள் மற்றும் மதுபான நிலையங்களில் மக்களுக்கு பொழுதுபோக்காக பயன்படுத்தப்பட்டது. பின்னர் உலகம் முழுவதும் பரவியது. பல நாடுகளில் கரோக்கி பாடும் நிலையங்கள் தனியாக அமைக்கப்பட்டுள்ளன. சில இடங்களில் மக்கள் குழுவாக அறைகள் வாடகைக்கு எடுத்து பாடலாம்.  
இன்று கரோக்கி தொழில்நுட்பம் வீட்டு உபகரணங்களிலும் இணைய தளங்களிலும் கிடைக்கிறது. கணினி, மொபைல் மற்றும் தொலைக்காட்சிகளில் கரோக்கி பாடல்கள் பயன்படுத்தப்படுகின்றன. பல இசை நிறுவனங்கள் கரோக்கி வடிவில் பாடல்களை வெளியிடுகின்றன. இதன் மூலம் இசை ரசனை கொண்டவர்கள் தமக்குப் பிடித்த பாடல்களைப் பாடி தங்களின் குரல் திறனை பரிசோதிக்க முடிகிறது.  
கரோக்கி சமூக உறவை வலுப்படுத்தும் ஒரு பொழுதுபோக்கு வடிவமாகவும் கருதப்படுகிறது. மக்கள் ஒருவருடன் ஒருவர் இணைந்து பாடுவதன் மூலம் நட்பு மற்றும் மகிழ்ச்சி அதிகரிக்கிறது. இதனால் கரோக்கி உலகளவில் பரவலாகப் பயன்படும் இசை கலாச்சாரத்தின் ஒரு பகுதியாகியுள்ளது.
# வெண்பனி வெளுத்தல்

**வெண்பனி வெளுத்தல்** (*Snow bleaching*) என்பதுது பாரம்பரிய சப்பானிய நெசவுத் தொழிலில் பனியிலிருந்து ஆவியாகும் ஓசோனைப் பயன்படுத்தி துணியை வெளுக்கப் பயன்படுத்தப்படும் ஒரு நுட்பமாகும். இந்த நுட்பம் சப்பானிய தளர்வான ஆடை வகையான எச்சிகோ ஆடையை வெளுக்கப் பயன்படுகிறது. சூரிய ஒளி காரணமாக பனி ஆவியாகும்போது ஓசோன் வெளியிடப்படுகிறது என்ற உண்மையை அடிப்படையாகக் கொண்டது இந்த வெளுத்தல் முறையின் பின்னணியாகும். பாரம்பரிய சப்பானிய நெசவுத் தொழிலில் பனியிலிருந்து ஆவியாகும் ஓசோனைப் பயன்படுத்தி துணியை வெளுக்க இம்முறை பயன்படுத்தப்படுகிறது.
# யாங்கு சென்-நிங்கு

யாங்கு, சுங்-டாவோ லீயுடன் 1957ஆம் ஆண்டு இயற்பியலுக்கான நோபல் பரிசைப் பெற்றார். வலிகுறை இடைவினைத் தொடர்பு சமநிலை அல்லாத பாதுகாப்பு குறித்த இவர்களின் ஆய்வு 1956ஆம் ஆண்டில் உவு பரிசோதனையால் உறுதிப்படுத்தப்பட்டது. பீட்டா அல்லது ஆல்பா துகள்களின் உமிழ்வை விளைவிக்கும் அணுசக்தி செயல்முறைகள்-பலவீனமான அணுசக்தி எதிர்வினைகளில் சமநிலையின் பாதுகாப்பு, மற்ற அனைத்து இயற்பியல் செயல்முறைகளிலும் கடைபிடிக்கப்படும் ஒரு இயற்பியல் சட்டம் மீறப்படுகிறது என்று இருவரும் முன்மொழிந்தனர்.  
யாங்கு-மில்சு கோட்பாடு என்று பரவலாக அறியப்படும் அபெலியன் அல்லாத கேஜ் கோட்பாட்டை உருவாக்குவதில் இராபர்ட் மில்சுடன் இணைந்து பணியாற்றியதற்காகவும் யாங்கு அறியப்படுகிறார். இது துகள் இயற்பியலின் சீர்மரபு ஒப்புரு அணுசக்திகளை விவரிக்கிறது.
# யாங்கு சென்-நிங்கு

## இளமையும் கல்வியும்

யாங்கு அக்டோபர் 1,1922 அன்று சீனாவின் அன்ஹுய், ஹெபியில் பிறந்தார். இவரது தந்தை கோ-சுயென் யாங்கு ஒரு கணிதவியலாளர் ஆவார்.  
யாங்கு பெய்ஜிங்கில் உள்ள தொடக்கப்பள்ளி, உயர்நிலைப் பள்ளிகளில் பயின்றார். 1937 இலையுதிர்காலத்தில் சப்பானியர்கள் சீனாவை ஆக்கிரமித்த பின்னர் இவரது குடும்பம் ஹெஃபிக்கு குடிபெயர்ந்தது. 1938ஆம் ஆண்டில் இவர்கள் குன்மிங், யுன்னானுக்கு குடிபெயர்ந்தனர். இங்கு தேசிய தென்மேற்கு அசோசியேட்டட் பல்கலைக்கழகம் அமைந்துள்ளது.  
புள்ளிவிவர இயக்கவியலில் பணிபுரிந்த வாங்கு ஜுக்சியின் மேற்பார்வையின் கீழ் இரண்டு ஆண்டுகள் இங்கு பட்டப்படிப்பு படிப்புகளை யாங்கு தொடர்ந்து படித்தார். 1944ஆம் ஆண்டில், சீன-சப்பானிய போரின் போது குன்மிங்கிற்குச் சென்ற தேசிய சிங் ஹுவா பல்கலைக்கழகத்தில் முதுநிலைப் பட்டம் பெற்றார். குத்துச்சண்டை கிளர்ச்சியைத் தொடர்ந்து சீனா செலுத்த வேண்டிய பணத்தின் ஒரு பகுதியை பயன்படுத்தி அமெரிக்க அரசாங்கத்தால் அமைக்கப்பட்ட குத்துச்சண்டை இழப்பீட்டுத் திட்டத்திலிருந்து யாங்கிற்கு உதவித்தொகை வழங்கப்பட்டது. அமெரிக்காவுக்கான இவரது புறப்பாடு ஒரு வருடம் தாமதமானது. இந்த நேரத்தில் இவர் ஒரு நடுநிலைப் பள்ளியில் ஆசிரியராகப் பணியாற்றினார். இக்காலத்தில் களக் கோட்பாட்டைப் படித்தார்.  
1946 சனவரியில் சிகாகோ பல்கலைக்கழகத்தில் சேர்ந்த யாங்கு, எட்வர்ட் டெல்லருடன் படித்தார். 1948இல் முனைவர் பட்டம் பெற்றார்.
# யாங்கு சென்-நிங்கு

## ஆய்வாளர் வாழ்க்கை

என்ரிக்கோ பெர்மி உதவியாளராக ஒரு வருடம் சிகாகோ பல்கலைக்கழகத்தில் இருந்தார். 1949ஆம் ஆண்டில் நியூ ஜெர்சியின் பிரின்ஸ்டனில் உள்ள மேம்பட்ட ஆய்வு நிறுவனத்தில் தனது ஆராய்ச்சியைத் தொடர அழைக்கப்பட்டார். இங்கு இவர் சுங்-டாவோ லீயுடன் பலனளிக்கும் ஒத்துழைப்பைத் தொடங்கினார்.  
1999ஆம் ஆண்டில் இசுடோனி புரூக் பல்கலைக்கழகத்தில் இருந்து ஓய்வு பெற்ற யாங்கு, தகைசால் பேராசிரியர் என்ற பட்டத்தை ஏற்றுக்கொண்டார். 2010ஆம் ஆண்டில், பல்கலைக்கழகம் இதன் புதிய தங்குமிட கட்டிடத்திற்கு சி. என். யாங்கு அரங்கம் என்று பெயரிட்டு பல்கலைக்கழகத்திற்கு யாங்கு செய்த பங்களிப்புகளை கௌரவித்தது.  
1971ஆம் ஆண்டில் சீனா-அமெரிக்க உறவுகளின் முன்னேற்றத்திற்குப் பின்னர் முதல் முறையாக சீன நிலப்பகுதிக்கு யாங்கு வருகைத்தந்தார். இது சீன இயற்பியல் சமூகம் ஆராய்ச்சி சூழ்நிலையை மீண்டும் கட்டியெழுப்ப உதவியது. பின்னர் கலாச்சார புரட்சியின் போது அரசியல் இயக்கங்கள் காரணமாக அழிந்தது. இசுடோனி புரூக்கிலிருந்து ஓய்வு பெற்ற பிறகு, சிங்குவா பல்கலைக்கழகத்தின் கவுரவ இயக்குநராக பெய்ஜிங்கிற்குத் திரும்பினார். இங்கு இவர் மேம்பட்ட ஆய்வு மையத்தின் முதல் ஹுவாங்கு ஜிபேய்-லு கைகுன் பேராசிரியராக இருந்தார். சா பரிசு நிறுவனர் உறுப்பினர்களில் ஒருவராகவும், ஆங்காங்கின் சீன பல்கலைக்கழகத்தில் புகழ்பெற்ற பேராசிரியராகவும் யாங்கு இருந்தார்.  
1986ஆம் ஆண்டில் செர்ன் கணித நிறுவனத்தில் கோட்பாட்டு இயற்பியல் பிரிவை நிறுவ யாங்கு உதவினார். இது நிறுவனத்தின் தொடக்க இயக்குநராக பணியாற்றிய சியிங்-சென் செர்னின் வேண்டுகோளின் அடிப்படையில் நிகழ்ந்தது.  
ஆசிய பசிபிக் இயற்பியல் சங்கங்களின் சங்கம் (ஏஏபிபிஎஸ்) 1989இல் நிறுவப்பட்டபோது இதன் முதல் தலைவராக யாங்கு இருந்தார். 1997ஆம் ஆண்டில், இளம் ஆராய்ச்சியாளர்களை முன்னிலைப்படுத்த சி. என். யாங்கு விருதை இச்சங்கம் உருவாக்கியது.
# யாங்கு சென்-நிங்கு

## தனிப்பட்ட வாழ்க்கை

யாங்கு து சிக்-லி (எளிய சீன மொழி சிய்சியான் சிலி) என்பவரை 1950இல் திருமணம் செய்து கொண்டார். இவர்களுக்கு இரண்டு மகன்களும் ஒரு மகளும் உள்ளனர். இவரது மாமனார் குவோமின்டாங் ஜெனரல் டு யூமிங் ஆவார். 2003 அக்டோபரில் து சிக்-லி இறந்தார். சனவரி 2005-இல், யாங்கு ஒரு பல்கலைக்கழக மாணவரான வெங்கு ஃபேனை மணந்தார். 1995ஆம் ஆண்டில் ஒரு இயற்பியல் கருத்தரங்கில் இவர்கள் சந்தித்தனர்-பிப்ரவரி 2004இல் இந்த ஜோடி மீண்டும் தொடர்பை ஏற்படுத்தியது. யாங்கு 54 வயது இளையவரான வெங்கை மணந்தது "கடவுளிடமிருந்து வந்த இறுதி ஆசீர்வாதம்" என்று தெரிவித்தார்.  
ஐக்கிய நாட்டிற்குள் தனது ஆராய்ச்சியின் போது யாங் அமெரிக்க குடியுரிமையைப் பெற்றார். இந்த முடிவு வேதனையானது. ஏனெனில் இவரது தந்தை இதனை ஏற்றுக்கொள்ளவில்லை. 2015ஆம் ஆண்டின் பிற்பகுதியில் இவர் தனது அமெரிக்க குடியுரிமையை கைவிட்டார். ஆனால் அமெரிக்கா இவருக்கு அறிவியல் படிக்க வாய்ப்பளித்ததை ஒப்புக் கொண்டார்.  
யாங்கு 1 அக்டோபர் 2022 அன்று 100 வயதை எட்டினார். 2025 அக்டோபர் 18 அன்று தனது 103 வயதில் பெய்ஜிங்கில் காலமானார்.  
இவரது மகன் யாங்கு குவாங்னுவோ ஒரு கணினி அறிவியலாளர் ஆவார். இவரது இரண்டாவது மகன் யாங்கு குவாங்யு ஒரு வானியலாளர். மகள் யாங் யூலி ஒரு மருத்துவர்.
# யாங்கு சென்-நிங்கு

## விருதுகளும் கௌரவங்களும்

1955ஆம் ஆண்டில் அமெரிக்க இயற்பியல் சங்கத்தின் உறுப்பினராகவும், சீன அறிவியல் அகாதமியில் முதல் வெளிநாட்டிலிருந்து உள்நாட்டிற்கு உறுப்பினராகவும், 1958இல் அகாதெமியா சினிகா, உருசிய அறிவியல் அகாதமி, அரச கழகம் ஆகியவற்றால் தேர்ந்தெடுக்கப்பட்டார். அமெரிக்க கலை அறிவியல் அகாதமி, அமெரிக்க தத்துவ சங்கம், ஐக்கிய நாடுகளின் தேசிய அறிவியல் அகதமியின் தேர்ந்தெடுக்கப்பட்ட உறுப்பினராகவும் இருந்தார். பிரின்ஸ்டன் பல்கலைக்கழகம் (1958) மாஸ்கோ அரசுப் பல்கலைக்கழகம் (1992), ஆங்காங்கின் சீன பல்கலைக்கழகம் (1997) ஆகியவை இவருக்கு கவுரவ முனைவர் பட்டங்கள் வழங்கின.
# யாங்கு சென்-நிங்கு

## விருதுகள் பட்டியல்

- இயற்பியலுக்கான நோபல் பரிசு (1957)
- பத்து சிறந்த இளம் அமெரிக்கர்கள் (1957)
- ரம்ஃபோர்ட் பரிசு (1980)
- தேசிய அறிவியல் பதக்கம் (1986)
- ஆசுகர் கிளீன் நினைவு சொற்பொழிவு மற்றும் பதக்கம் (1988)
- அமெரிக்க தத்துவ சங்கத்தின் அறிவியலில் குறிப்பிடத்தக்க சாதனைக்கான பெஞ்சமின் ஃபிராங்க்ளின் பதக்கம் (1993)
- போவர் விருது (1994)
- ஆல்பர்ட் ஐன்ஸ்டைன் பதக்கம் (1995)
- iலார்சு ஒன்சாகர் பரிசு (1999)
- கிங் பைசல் சர்வதேச பரிசு (2001)
- சி. என். யாங் ஹால், இசுடோனி புரூக் பல்கலைக்கழகத்தில் ஒரு குடியிருப்பு மண்டபம் மற்றும் செயல்பாட்டு மையம், 2010 இல் அர்ப்பணிக்கப்பட்டது.
- மார்செல் கிராசுமேன் விருதுகள் (2015) "பால் டிராக் மற்றும் எர்மன் வெய்லின் சிறந்த பாரம்பரியத்தில் இயற்பியலுக்கான ஐன்ஸ்டீனின் வடிவியல் அணுகுமுறையை ஆழப்படுத்தியதற்காக"
- *ஆசிய விஞ்ஞானி* 100, ஆசிய விஞ்ஞானி (2016 மற்றும் 2020)
# ஆவொர்த்து தொகுப்பு வினை

**ஆவொர்த்து தொகுப்பு வினை** (*Haworth synthesis*) என்பது 1932 ஆம் ஆண்டு பிரித்தானிய வேதியியலாளர் இராபர்ட் டவுன்சு ஆவொர்த்து என்பவரால் உருவாக்கப்பட்ட ஒரு வேதி வினையாகும். இவ்வினையில் ஆல்க்கைல்-பதிலீடு செய்யப்பட்ட பல்வளைய அரோமாட்டிக் ஐதரோகார்பன் தயாரிக்கப்படுகிறது.  
ஆந்திரசீன், பினாந்தரீன் போன்ற பிற அரோமாட்டிக் சேர்மங்களை உற்பத்தி செய்வதற்கும் ஆவொர்த்து தொகுப்பு வினை பயன்படுத்தப்படுகிறது. ஆந்திரசீன் மற்றும் பினாந்தரீன் இரண்டும் மூன்று பென்சீன் வளையங்களைக் கொண்ட அரோமாட்டிக் சேர்மங்கள் ஆகும்.
# கோலாலம்பூர்–சிங்கப்பூர் அதிவிரைவு தொடருந்து

**கோலாலம்பூர்–சிங்கப்பூர் அதிவிரைவு தொடருந்து** (ஆங்கிலம்: *Kuala Lumpur–Singapore High-Speed Rail*; மலாய்: *Kereta Api Berkelajuan Tinggi Kuala Lumpur–Singapura*) என்பது மலேசியாவின் கோலாலம்பூர் மாநகரையும்; சிங்கப்பூரின் கிழக்கு ஜூரோங் பகுதியையும் இணைக்கும் ஓர் அதிவிரைவு தொடருந்து சேவையைக் குறிப்பிடுவதாகும். தற்போது நிலுவையில் உள்ள இந்தத் திட்டத்தைப் பற்றி, மலேசியப் பிரதமர் நஜீப் ரசாக் அவர்களால் செப்டம்பர் 2010-இல் முதன்முதலாக அறிவிக்கப்பட்டது.  
பிப்ரவரி 2013-இல், அப்போதைய சிங்கப்பூரின் பிரதமர் லீ சியன் லூங், இந்தக் கூட்டுத் திட்டத்திற்கு முறையாக ஒப்புதல வழங்கினார். தொடக்கத்தில் இந்தத் திட்டம் 2026-ஆம் ஆண்டில் நிறைவடையும் என்று திட்டமிடப்பட்டது. இருப்பினும், மலேசியாவில் ஏற்பட்ட அரசியல் ஏற்றத்தாழ்வுகளினால் இந்தத் திட்டம் தற்காலைகமாகக் கைவிடப்பட்டது. 2018 மலேசிய பொதுத் தேர்தலில் அப்போதைய மலேசியப் பிரதமர் நஜீப் ரசாக் தோற்கடிக்கப்பட்டார். அவருக்குப் பின் வந்த மகாதீர் முகமது இந்தத் திட்டம் கைவிடப்படும் என்று தொடக்கத்தில் அறிவித்தார்.  
2018 சூன் 12-ஆம் தேதி, மகாதீர் முகமது, ஜப்பானுக்கு பணயம் செய்தபோது, அதிக செலவுகளின் காரணமாக அந்தத் திட்டம் கைவிடப்படவில்லை; மாறாக ஒத்திவைக்கப்பட்டது என்று தெளிவுபடுத்தினார்.
# கோலாலம்பூர்–சிங்கப்பூர் அதிவிரைவு தொடருந்து

## மலேசிய அரசியல் நெருக்கடி

மலேசிய அரசியல் நெருக்கடி 2020-2022-க்குப் பின்னர் முகிதீன் யாசின் தலைமையிலான பெரிக்காத்தான் நேசனல் *(Perikatan Nasional)* அரசாங்கம் ஆட்சிக்கு வந்தது. கோலாலம்பூர்–சிங்கப்பூர் அதிவிரைவு தொடருந்து திட்டத்தை மீளாய்வு செய்வதற்காக முகிதீன் அரசாங்கத்திற்கு 2020-ஆம் ஆண்டின் இறுதி வரை கூடுதலான நீட்டிப்பு காலம் வழங்கப்பட்டது. ஆனால் எந்த ஓர் இறுதியான உடன்பாடும் எடுக்கப்படவில்லை; மேலும் சனவரி 1, 2021-இல் வெளியிடப்பட்ட ஒரு கூட்டு அறிக்கையில் அந்தத் திட்டம் நிறுத்தப்படுவதாக அறிவிக்கப்பட்டது.  
இதன் விளைவாக, மலேசிய அரசாங்கம், சிங்கப்பூர் அரசாங்கத்திற்கு S$ 102 மில்லியன் சிங்கப்பூர் டாலரை இழப்பீட்டை வழங்கியது. அதன் பின்னர், இரண்டு ஆண்டுகள் உறுதியற்ற நிலைமை தொடர்ந்தது. சூலை 2023-இல், அன்வார் இப்ராகிம் அமைச்சரவையின் புதிய அரசாங்கம் அந்தத் திட்டத்தை மீண்டும் தொடக்கியது.
# கோலாலம்பூர்–சிங்கப்பூர் அதிவிரைவு தொடருந்து

## வழித்தடம்

முன்மொழியப்பட்ட கோலாலம்பூர்–சிங்கப்பூர் அதிவிரைவு வழித்தடம் 350 கிமீ (217 மைல்) நீளம் கொண்டது. இது கோலாலம்பூருக்கும் சிங்கப்பூருக்கும் இடையிலான 3 மணி நேர பயண நேரத்தை ஏறக்குறைய 90 நிமிடங்களுக்குள் குறைக்கும்; தொடருந்துகள் மணிக்கு 320 கிமீ (200 மைல்) வேகத்தில் பயணிக்கும்.  
இந்த வழித்தடம் கோலாலம்பூரில் உள்ள பண்டார் மலேசியாவில் தொடங்குவதற்குத் திட்டமிடப்பட்டுள்ளது. சிரம்பான், மலாக்கா நகரம், மூவார் மற்றும் பத்து பகாட் நகரம் ஆகிய நகரங்கள் வழியாகச் செல்லும் இந்த வழித்தடம், இறுதியாக சிங்கப்பூரில் உள்ள ஜூரோங் கிழக்கில் முடிவடையும்.
# கோலாலம்பூர்–சிங்கப்பூர் அதிவிரைவு தொடருந்து

## வழித்தடம்

### வழித்தட நகரங்கள்

- பண்டார் மலேசியா, கோலாலம்பூர்
- புத்ராஜெயா
- சிரம்பான்
- ஆயர் குரோ, மலாக்கா
- பாகோ, மூவார் மாவட்டம்
- செரி காடிங்
- பத்து பகாட் நகரம்
- இசுகந்தர் புத்திரி
- ஜூரோங்
# கோலாலம்பூர்–சிங்கப்பூர் அதிவிரைவு தொடருந்து

## வழித்தடம்

### முதல் திட்ட காலவரிசை

2021-இல், கோலாலம்பூர்–சிங்கப்பூர் அதிவிரைவு வழித்தடம், மலேசிய அரசாங்கத்தால் ஒத்திவைக்கப்படுவதற்கு முன்:
- **19 சூலை 2016**: கேஎல்–சிங்கப்பூர் தொடருந்து (**எச்எஸ்ஆர்**) (**HSR**) திட்டத்திற்கான புரிந்துணர்வு உடன்படிக்கை
- **ஆகத்து 2016**: சிங்கப்பூர் தரப்பில் முன்கூட்டிய பொறியியல் துறை ஆய்வுப் பணிக்களுக்கான அழைப்பு; கூட்டு மேம்பாட்டு பங்குதாரருக்கான சிங்கப்பூர்–மலேசியா கூட்டு ஒப்பந்தம்
- *13 திசம்பர் 2016*': இருதரப்பு உடன்படிக்கை
- **2017 இன் பிற்பகுதி**: தொடருந்து மற்றும் தொடருந்து சொத்துக்களை மேற்பார்வையிடும் தனியார் நிறுவனத்திற்கான பொதுப் பணிகள் மற்றும் ஒப்பந்த அழைப்பு
- **2018–2025**: கட்டுமானம்
- **2023 இன் பிற்பகுதி**: பன்னாட்டு மற்றும் உள்நாட்டு தொடருந்து இயக்குநர்களுக்கான ஒப்பந்த அழைப்பு
- **2024–2026**: சோதனை மற்றும் செயல்படுத்தல்